Rozsudok Okresného súdu Liptovský Mikuláš sp. zn. 22P/57/2025 z 24. 6. 2025
Rozsudok Okresného súdu Liptovský Mikuláš z 24. júna 2025, sp. zn. 22P/57/2025, ECLI:SK:OSLM:2025:5625201487.3
Súd: Okresný súd Liptovský Mikuláš
Spisová značka: 22P/57/2025
ECLI: ECLI:SK:OSLM:2025:5625201487.3
Dátum vydania: 24. 6. 2025
Forma: Rozsudok
Oblasť práva: Rodinné právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Liptovský Mikuláš 22P/57/2025 5625201487 24. 06. 2025 JUDr. Petra Lacková ECLI:SK:OSLM:2025:5625201487.3
ROZSUDOK V MENE SLOVENSKEJ REPUBLIKY Okresný súd Liptovský Mikuláš sudkyňou JUDr. Petrou Lackovou v právnej veci navrhovateľky manželky/matky: A. B., C. D., nar. XX.XX.XXXX, trvale bytom E. XXX, A., okr. Liptovský Mikuláš, zastúpená: JUDr. Eva Dorociaková, advokátka, so sídlom AK Ul. 1.mája 697/26, Liptovský Mikuláš proti manželovi/otcovi: D. B., nar. XX.XX.XXXX, trvale bytom E. XXX, A., okr. F. D., v konaní o rozvod manželstva a úpravu výkonu rodičovských práv a povinností k maloletým deťom: D. B., nar. XX.XX.XXXX a G. B., nar. XX.XX.XXXX, zastúpené kolíznym opatrovníkom Úradom práce, sociálnych vecí a rodiny Liptovský Mikuláš na čas po rozvode manželstva, takto rozhodol: Manželstvo D. B., nar. XX.XX.XXXX a A. B., C. D., nar. XX.XX.XXXX, uzatvorené dňa 02.07.2022 v Partizánskej Ľupči, zapísané v knihe manželstiev Matričného úradu Partizánska Ľupča, vo zväzku X, ročník XXXX, na strane XXX, pod poradovým číslom X, r o z v á d z a . S c h v a ľ u j e rodičovskú dohodu ohľadne úpravy výkonu rodičovských práv a povinností k maloletým deťom: D. B., nar. XX.XX.XXXX a G. B., nar. XX.XX.XXXX na čas po rozvode manželstva v nasledovnom znení: Maloleté deti D. a G. sa
z v e r u j ú do osobnej starostlivosti matky.
Obaja rodičia sú oprávnení maloleté deti z a s t u p o v a ť a s p r a v o v a ť ich majetok. Otec sa z a v ä z u j e prispievať na výživu maloletého D. výživným po 140,- eur mesačne a na výživu maloletého G. výživným po 120,- eur mesačne vždy do 20. dňa každého kalendárneho mesiaca vopred k rukám matky maloletých, počnúc od právoplatnosti výroku rozsudku súdu o rozvode manželstva. Žiaden z účastníkov n e m á nárok na náhradu trov konania. odôvodnenie: 1. Predmetom konania bol rozvod manželstva účastníkov konania a úprava výkonu rodičovských práv a povinností k ich maloletým deťom na čas po rozvode manželstva. 2. Podľa § 23 ods. 1 a 2 Zákona o rodine (ďalej len „ZR“) súd môže manželstvo na návrh niektorého z manželov rozviesť, ak sú vzťahy medzi manželmi tak vážne narušené a trvalo rozvrátené, že manželstvo nemôže plniť svoj účel a od manželov nemožno očakávať obnovenie manželského spolužitia. Súd zisťuje príčiny, ktoré viedli k vážnemu rozvratu vzťahov medzi manželmi, a pri rozhodovaní o rozvode na ne prihliada. Súd pri rozhodovaní o rozvode vždy prihliadne na záujem maloletých detí.
3. Podľa § 24 ods. 1 ZR, v rozhodnutí, ktorým sa rozvádza manželstvo rodičov maloletého dieťaťa, súd upraví výkon ich rodičovských práv a povinností k maloletému dieťaťu na čas po rozvode, najmä určí, komu maloleté dieťa zverí do osobnej starostlivosti, kto ho bude zastupovať a spravovať jeho majetok. Súčasne určí, ako má rodič, ktorému nebolo maloleté dieťa zverené do osobnej starostlivosti, prispievať na jeho výživu, alebo schváli dohodu rodičov o výške výživného. 4. Podľa § 221 písm. a./ CSP písomné vyhotovenie rozsudku nemusí obsahovať odôvodnenie , ak je na pojednávaní vyhlásený rozsudok za prítomnosti všetkých strán alebo ich zástupcov, ktorý sa vzdajú odvolania. 5. O trovách konania súd rozhodol podľa § 52 CMP tak, že žiaden z účastníkov nemá nárok na náhradu trov konania. Poučenie: Proti rozsudku súdu prvej inštancie možno podať odvolanie v lehote 15 dní odo dňa doručenia jeho písomného vyhotovenia, na Okresnom súde Liptovský Mikuláš písomne, v potrebnom počte vyhotovení. Podľa § 363 CSP, v odvolaní sa popri všeobecných náležitostiach podania (§ 127 ods.1,2 CSP) - a) ktorému súdu je určené, b) kto ho robí, c) ktorej veci sa týka, d) čo sa ním sleduje, e) podpis, a ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania - uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Proti tomuto rozsudku nie je možné podať odvolanie, nakoľko po vyhlásení rozsudku sa osoby oprávnené podať odvolanie svojho procesného práva na podanie odvolania výslovne vzdali, čo potvrdili svojimi podpismi, ktoré tvoria prílohu k zápisnici. Rozsudky o výživnom sú vykonateľné doručením. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona (zákon č. 233/1995 Z.z. o súdnych exekútoroch a exekučnej činnosti v znení neskorších predpisov); ak ide o rozhodnutie, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému, oprávnený môže podať návrh na nariadenie výkonu rozhodnutia. Manžel, ktorý pri uzavretí manželstva prijal priezvisko druhého manžela ako spoločné priezvisko, môže do 3 mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko.

